Diari Oficial de la Generalitat Valenciana


Sumari del DOGV 9316, del 08-04-2022 (2022/2916)

RESOLUCIÓ de 28 de març de 2022, de la Vicepresidència Primera de l'Institut Valencià d'Investigacions Agràries, per la qual es convoquen 38 beques per a la formació i especialització de persones amb titulació universitària superior, en l'IVIA, actuació susceptible de ser cofinançada per la Unió europea a través del programa operatiu del Fons Social Europeu Plus de la Comunitat Valenciana 2021-2027.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9316

Data del DOGV
:   08-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/2916


Data del document
:   28-03-2022

Organisme emissor
:   Institut Valencià d'Investigacions Agraries

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 28 de març de 2022, de la Vicepresidència Primera de l'Institut Valencià d'Investigacions Agràries, per la qual es convoquen 38 beques per a la formació i especialització de persones amb titulació universitària superior, en l'IVIA, actuació susceptible de ser cofinançada per la Unió europea a través del programa operatiu del Fons Social Europeu Plus de la Comunitat Valenciana 2021-2027. [2022/2916]  
  
L'Institut Valencià d'Investigacions Agràries, com a centre d'investigació científica de la Generalitat, en l'exercici de les funcions que li atribueix l'article 2.2 de la seua llei de creació, Llei 4/1991, de la Generalitat, de 13 de març, de creació com a entitat autònoma de la Generalitat Valenciana de l'Institut Valencià d'Investigacions Agràries (IVIA), desenvolupa programes orientats a la formació i especialització de persones amb titulació universitària superior amb la finalitat de facilitar l'adquisició de noves aptituds i l'especialització i perfeccionament curricular en l'àmbit propi de la investigació i la transferència de tecnologia al sector agroalimentari i ramader de la Comunitat Valenciana.  
El Consell Rector de l'IVIA va acordar en la sessió de data 12 de gener de 2017, en l'exercici de les funcions assignades en l'article 6 de la Llei 4/1991, de la Generalitat, de 13 de març, la relació de beques a desenvolupar en els centres d'investigació de l'IVIA.  
Mitjançant l'Ordre 23/2018, de 16 de juliol, de la Conselleria d'Agricultura, Medi Ambient, Canvi Climàtic i Desenvolupament Rural (DOGV 8350, 30.07.2018), s'estableixen les bases reguladores per a la concessió de beques per a la realització de pràctiques professionals d'especialització en l'IVIA (d'ara endavant, Ordre 23/2018).  
En l'article 3 de la mencionada ordre es disposa que la convocatòria de concessió de les beques es realitzarà mitjançant una resolució de la persona titular de la presidència de l'IVIA, sense perjudici de l'eventual delegació de competències en els termes previstos en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
En l'article 7 de la mencionada ordre s'estableix que per a l'examen de les sol·licituds es constituirà una Comissió Avaluadora nomenada per l'òrgan convocant en cada convocatòria.  
Així mateix, aquesta convocatòria s'emmarca dins de l'execució de les mesures proposades en l'Estratègia d'especialització intel·ligent per a la investigació i innovació a la Comunitat Valenciana (S3-CV) relatives al foment de la investigació i la innovació en el camp agroalimentari, a través de l'augment de persones amb titulació universitària que hagen obtingut formació dins de l'àmbit de la I + i agrària a fi de millorar la seua ocupabilitat en aquest sector estratègic.  
Per tot això, i de conformitat amb el que estableixen els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'article 8 del Decret 233/1991, de 9 de desembre, del Consell de la Generalitat Valenciana, pel qual s'aprova el Reglament de l'Institut Valencià d'Investigacions Agràries, així com la Resolució de 3 de setembre de 2018, de la presidenta de l'Institut Valencià d'Investigacions Agràries i consellera d'Agricultura, Medi Ambient, Canvi Climàtic i Desenvolupament Rural (DOGV 8379, 10.09.2018), per la qual es van delegar determinades competències i atribucions en la persona titular de la vicepresidència primera de l'Institut Valencià d'Investigacions Agràries, entre les quals es troba la resolució per a la convocatòria de beques de l'IVIA així com de qualsevol incidència derivada de la seua tramitació, resolc:  
  
  
Primer. Objecte  
Convocar, per mitjà de règim de concurrència competitiva, la concessió de 38 beques per a la formació i especialització de persones amb titulació universitària superior en l'IVIA en les matèries d'investigació i transferència de tecnologia del sector agrari i ramader de la Comunitat Valenciana que es detallen en l'annex I.  
  
Segon. Bases reguladores de la convocatòria  
Aquesta convocatòria es regeix pel que disposa l'Ordre 23/2018, de 16 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases reguladores per a la concessió de beques per a la realització de pràctiques professionals d'especialització en l'IVIA (DOGV 8350, 30.07.2018).  
  
Tercer. Condicions de la concessió de la subvenció  
Per a sol·licitar la beca, la persona beneficiària haurà de reunir en el moment de finalització del termini de presentació de la sol·licitud els requisits fixats en l'article 2 de l'Ordre 23/2018.  
En l'annex I es detallen per a cada una de les modalitats de beca els títols oficials universitaris requerits i les assignatures que seran valorades i que han de correspondre's amb els continguts de les beques.  
  
Quart. Finançament  
1. Les beques previstes en la present convocatòria es finançaran amb càrrec a l'aplicació pressupostària de l'IVIA 12.00808 del capítol IV, en la línia S8476000, per un import màxim de cinc-cents setanta mil huit-cents setanta-sis euros (570.876 ?), i quedarà condicionada la seua concessió en tot cas a l'existència de crèdit adequat i suficient en el pressupost de 2023, de conformitat amb el que es disposa en els articles 40 i 41 de la Llei 1/2015, de la Generalitat, d'hisenda pública, del sector públic instrumental i de subvencions, i el Decret llei 6/2021 del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
  
2. Les beques són susceptibles de ser cofinançades a través del Programa operatiu del Fons Social Europeu Plus de la Comunitat Valenciana 2021-2027, en la línia d'actuació i eix prioritari que s'emmarquen en la corresponent Estratègia d'especialització intel·ligent per a la investigació i la innovació per al període 2021-2027, en un percentatge del 50 per cent del seu cost total.  
3. Les beques que es financen d'acord amb el que preveu la present resolució no estan subjectes a la política de control d'ajudes de l'Estat, per no reunir els requisits de l'article 107 del Tractat de Funcionament de la Unió Europea (TFUE), per no afectar la competència per raó de la qualitat del beneficiari i de l'objecte de la subvenció.  
  
Cinqué. Quantia de les beques, pagament i justificació  
1. Les beques estan dotades, cada una d'aquestes, amb 1.200 euros bruts mensuals. Sobre aquest import es practicaran les retencions corresponents a l'IRPF, a més de la cotització a la Seguretat Social, de conformitat amb el Reial decret 1493/2011 de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació i, si és el cas, d'aquelles altres que pogueren correspondre.  
  
2. La quantitat resultant anterior no tindrà en cap cas caràcter de salari o retribució, sinó d'ajuda econòmica, i s'abonarà per mensualitats vençudes.  
3. El mètode per a determinar els costos subvencionables de les operacions, en la part corresponent a les dotacions dineràries de les beques, s'ha realitzat sobre la base d'un barem estàndard de costos unitaris, en virtut del que estableix l'article 53.1, en relació amb l'article 53.3 del Reglament 2021/1060 del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats.  
  
Aquest mètode ha quedat fixat i validat per l'organisme competent en els procediments de gestió del programa operatiu, segons la normativa aplicable i amb caràcter previ a la concessió de les beques. A l'efecte de la justificació econòmica davant del Fons Social Europeu Plus, seran susceptibles de ser subvencionats els costos de les retribucions del personal becari per cada dia d'assistència efectiva al centre on exercisquen les seues funcions, incloent-hi la cotització a la Seguretat Social.  
4. Atés que aquestes ajudes són susceptibles de ser cofinançades pel Fons Social Europeu Plus, la documentació justificativa (incloent-hi els documents electrònics) es conservarà almenys durant un termini de cinc anys a partir del 31 de desembre de l'any en què l'autoritat de gestió efectue l'últim pagament al beneficiari, tal com es defineix en l'article 82 del Reglament (UE) 2021/1060, del Parlament Europeu i del Consell, de 24 de juny de 2021.  
  
Sisé. Duració de les beques  
1. El període de duració de la beca començarà el dia que s'indique en la resolució de concessió i tindrà una duració de 12 mesos, sempre que existisca crèdit adequat i suficient.  
2. El període de duració de la beca podrà prorrogar-se sense necessitat d'una nova convocatòria fins a un màxim de 24 mesos addicionals, sempre que existisca la disponibilitat pressupostària corresponent i el desenvolupament de l'activitat que s'estiga efectuant així ho requerisca o aconselle.  
  
Seté. Termini, forma de presentació de les sol·licituds i documentació de què s'han d'acompanyar  
1. El termini de presentació de sol·licituds serà de quinze dies hàbils a partir de l'endemà de la publicació de l'extracte d'aquesta convocatòria en el Diari Oficial de la Generalitat Valenciana de conformitat amb el que preveuen els articles 5 i 6 de l'Ordre 23/2018.  
2. Les persones sol·licitants presentaran exclusivament per via electrònica la sol·licitud i el currículum per mitjà dels models normalitzats que figuren en els annexos II i III d'aquesta convocatòria, i que estaran accessibles en la seu electrònica de la Generalitat https://sede.gva.es durant el termini establit per a la presentació de les sol·licituds.  
3. Cada aspirant podrà sol·licitar un màxim de tres beques i especificarà l'ordre de prioritat en el cas de presentar candidatura a més d'una, adjuntant per cada especialitat un currículum individualitzat on detallarà els mèrits a valorar.  
Les beques són incompatibles entre si, per la qual cosa la concessió d'una d'aquestes impossibilita la concessió d'una altra o altres, amb independència de la puntuació obtinguda.  
  
Huité. Criteris de valoració de les sol·licituds  
Per a la valoració dels mèrits al·legats per les persones candidates caldrà ajustar-se als criteris continguts en l'article 8 de l'Ordre 23/2018.  
  
  
Nové. Comissió avaluadora  
La comissió avaluadora a què fa referència l'article 7 de l'Ordre 23/2018 estarà integrada per les persones següents:  
  
 Titular Suplència  
Presidència Rodolfo Canet Castelló M. Jesús Valero Giner  
Secretaria Francisco Moreno Parra Virginia Abad Lacomba  
Vocals Manuel Talón Cubillo Javier Terol Alcayde  
 Gabino Ríos García M. Ángeles Forner Giner  
 Alberto Urbaneja García Ester Marco Noales  
 Ana Quiñones Oliver José M. de Paz Bécares  
 Sergio Cubero García José Blasco Ivars  
 Luis Palou Vall M. Bernardita   
 Pérez Gago Eva Teresa   
 Mocé Cervera Ernesto Gómez Blasco  
  
  
Desé. Desenvolupament del procediment. Notificacions  
1. El procés de selecció es desenvoluparà segons les previsions contingudes en l'article 9 de l'Ordre 23/2018.  
2. La publicació dels llistats i les resolucions que es dicten en aquest procediment s'efectuarà en la seu electrònica i en la pàgina web de l'IVIA: www.ivia.gva.es  
  
Onzé. Condicions del gaudi de les beques  
1. Les obligacions i drets de les persones beneficiàries queden establides en l'article 13 de l'Ordre 23/2018.  
2. Per ser susceptibles de cofinançar-se aquestes ajudes per la Unió Europea a través del Programa operatiu Fons Social Europeu Plus 2021-2027, i a l'efecte de difusió pública, les persones beneficiàries estaran subjectes a les normes d'informació i publicitat que estableix el Reglament (UE) 2021/1057 del Parlament Europeu i del Consell, de 24 de juny de 2021, pel qual s'estableix el Fons Social Europeu Plus i pel qual es deroga el Reglament (UE) 1296/2013.  
Entre les dites normes, cal destacar que la concessió de la subvenció implica que els perceptors de fons faran menció de l'origen d'aquest finançament i vetlaran per donar-li visibilitat, en particular quan promoguen les accions i els seus resultats, facilitant informació, coherent, efectiva i proporcionada dirigida a múltiples destinataris, incloent-hi els mitjans de comunicació i el públic en general.  
3. Les persones que hagen resultat beneficiàries es comprometran també a facilitar informació sobre la seua situació laboral al cap de sis mesos de la finalització de la seua beca.  
  
Dotzé. Resolució i notificació  
1. Finalitzada la valoració de les sol·licituds i d'acord amb la proposta de la comissió avaluadora, la persona titular de la vicepresidència primera de l'IVIA, en el termini màxim de 3 mesos comptadors des de l'endemà de la publicació d'aquesta convocatòria, dictarà la resolució de concessió de les beques, que es publicarà en el Diari Oficial de la Generalitat Valenciana, sense perjudici que puga ampliar-se en els termes que preveu la legislació bàsica de procediment administratiu comú, amb la indicació de les bases, convocatòria, programa i crèdit pressupostari a què s'imputen les beques atorgades, i els llistats definitius del procés de selecció, que inclouran les persones beneficiàries, les borses de reserva i les persones candidates la sol·licitud de les quals es desestima. A més, especificarà també el termini en què la persona beneficiària ha d'incorporar-se al centre d'investigació on haja de realitzar les tasques pròpies de la beca i l'horari a complir, que serà com a màxim el legalment vigent en l'esmentat centre.  
2. Conclòs el termini de l'apartat anterior sense haver-se dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
3. La publicació d'aquesta resolució produirà efectes de notificació d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
4. Així mateix, i en aplicació dels principis de publicitat, transparència, accés a la informació pública i bon govern, la resolució de concessió es publicarà en la Base de Dades Nacionals de Subvencions i en la pàgina web de l'IVIA.  
  
Tretzé. Comunicació d'irregularitats i sospites de frau  
Qualsevol persona que tinga coneixement de fets que pogueren ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc de la present convocatòria podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics, a través del canal habilitat a aquest efecte pel dit servei en l'adreça web http://www.igae.pap.minhafp.gob.es/sitios/igae/es-ES/snca/Paginas/inicio.aspx, en els termes establits en la Comunicació 1/2017, de 6 d'abril, del mencionat servei.  
  
Catorzé. Règim de recursos  
La present resolució posa fi a la via administrativa i contra aquesta podrà interposar-se, potestativament, un recurs de reposició davant de la presidenta de l'IVIA, en el termini d'un mes comptador des de l'endemà de ser publicada, de conformitat amb l'article 123 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu, d'acord amb la Llei 29/1998, de 13 de juliol, reguladora de la jurisdicció contenciosa administrativa, sense perjudici de la interposició de qualsevol altre recurs que estimen pertinent.  
  
Moncada, 28 de març de 2022.- La Vicepresidència Primera de l'Institut Valencià d'Investigacions Agràries (p. d. Resolució 03.09.18; DOGV 8379 de 10.09.2018): María Teresa Cháfer Nácher.